Trokbestuurder veilig ná ontvoering by grensposDie Lebombo-grenspos tussen Suid-Afrika en Mosambiek (Foto: Departement van openbare werke) ŉ Vragmotorbestuurder is weer veilig tuis nadat hy glo vroeër vandeesweek deur ŉ groep mans met pangas ontvoer is. Die beweerde ontvoering het by die Lebombo-grenspos in Mpumalanga plaasgevind toe die bestuurder die grens na Mosambiek wou oorsteek. Brig. Selvy Mohlala, polisiewoordvoerder, sê ŉ 33-jarige vragmotorbestuurder het Donderdag by die grenspos in ŉ lang tou gesit en wag toe hy besluit het om kos te gaan koop. “Op pad terug na sy vragmotor toe is hy glo deur ŉ groep van vier mans gegryp en in nabye bosse ingesleep. Die mans was glo gewapen met ŉ vuurwapen, pangas en messe,” sê hy. “Die bestuurder se hande en voete is vasgemaak voordat hy glo deur die mans aangerand is. Die slagoffer het glo beserings aan sy kop en lyf opgedoen.” Ná die aanranding het die verdagtes glo die slagoffer se selfoon gebruik om geld uit sy bankrekening oor te plaas. Hulle het glo ook met sy geliefdes kontak gemaak en ŉ losprys geëis om sy veiligheid te verseker. Later dieselfde aand het die vragmotorbestuurder daarin geslaag om uit die verdagtes se greep na ŉ pad te ontsnap. “Die man kon in daardie stadium skaars loop, maar is deur ander vragmotorbestuurders gehelp.” ŉ Saak van ontvoering is kort daarna by die Komatipoort-polisiestasie aanhangig gemaak en ŉ ondersoek na die voorval is van stapel gestuur. Volgens Mohlala is nog niemand in verband met die beweerde aanranding en ontvoering in hegtenis geneem nie. Die betrokke grenspos, nes talle ander in die land, is na bewering ŉ brandpunt vir opportunistiese misdade en die polisie het ŉ beroep op vragmotorbestuurders gedoen om by grensposte liefs in hul voertuie te bly. Die polisie het intussen gerugte ontken dat nog ŉ vragmotorbestuurder onlangs ontvoer is en vir ŉ losprys van R50 000 vrygelaat is. “Hoewel die polisie en ander wetstoepassers hard werk om misdadigers wat vragmotorbestuurders by grensposte teiken, vas te trek, moet die bestuurders ook met owerhede saamwerk vir hul eie veiligheid,” sê Mohlala. Lt.genl. Semakaleng Daphney Manamela, provinsiale polisiekommissaris in Mpumalanga, het onderneem om alles moontlik te doen om reisigers se veiligheid dié feestyd te verseker. “Ons vertrou dat die span ondersoekbeamptes in die saak die verwagte resultate sal oplewer en die verdagtes vastrek.”